|  |
| --- |
| Liv Grete Poirée (2006) |
|  |
| Hõbe | 2002 | 15 km eraldistardist |
| Hõbe | 2002 | teatesõit |
| Pronks | 1998 | teatesõit |
|  |
| Kuld | 1997 | naiskonnasõit |
| Kuld | 2000 | 7,5 km sprint |
| Kuld | 2000 | 12,5 km ühisstardist |
| Kuld | 2001 | 10 km jälitussõit |
| Kuld | 2004 | 7,5 km sprint |
| Kuld | 2004 | 10 km jälitussõit |
| Kuld | 2004 | 12,5 km ühisstardist |
| Kuld | 2004 | teatesõit |
| Hõbe | 1997 | teatesõit |
| Hõbe | 2001 | 15 km eraldistardist |
| Pronks | 2001 | 7,5 km sprint |
| Pronks | 2001 | 12,5 km ühisstardist |

Liv Grete Poirée (2009)
**Liv Grete Poirée** (sünninimi **Skjelbreid**, sündinud 7. juulil 1974 Bergenis) on Norra endine laskesuusataja.

Ta on alates 2000. aastast abielus Prantsusmaa endise laskesuusataja Raphaël Poiréega. Neil on kolm tütart: Emma (sündinud 27. jaanuaril 2003), Anna (10. jaanuaril 2007) ja Lena (11. oktoobril 2008). Liv Grete õde Ann Elen Skjelbreid on samuti laskesuusataja.

Esimest korda osales ta maailmameistrivõistlustel 1996 Saksamaal Ruhpoldingis, kus tuli 15 km eraldistardist sõidus 42. 7,5 km sprindis 7. ja teatenaiskonnas 4. kohale.

1997. aasta MM-il Slovakkias Brezno-Osrblies tal individuaalsed sõidud ebaõnnestusid. Ta oli 15 km eraldistardist sõidus 39. ja 7,5 km sprindis samuti. Jälitussõidus langes ta 42. kohale, aga teatenaiskonnaga võitis hõbemedali Saksamaa järel. Liv Grete sõitis 3. vahetust ja kogu naiskond ei saanud ainsatki trahviringi. Naiskonnasõidus õnnestus Norral aga koguni maailmameistriks tulla, kusjuures Liv Grete ja Ann-Elen sõitsid kaht esimest vahetust.

1998. aasta taliolümpiamängudel Jaapanis Naganos tuli ta eraldistardis 15. ja 7,5 km sprindis 23. kohale. Naiskond saavutas Saksamaa ja Venemaa järel pronksmedali ning Liv Grete sõitis viimast vahetust, aga esimest sõitis tema õde Ann Elen.

Samal aastal toimusid Sloveenias Pokljukas ka maailmameistrivõistlused, kus Liv Grete tuli jälitussõidus 10. kohale – see oli tema senise karjääri parim individuaalne tulemus suurvõistlustelt.

1999. aasta laskesuusatamise maailmameistrivõistlused toimusid kahes riigis: Norras Holmenkollenis ja Soomes Kontiolahtis. Holmenkollenis peetud eraldistardist distantsil oli Liv Grete 28. ja ühisstardis 14. Kontiolahtis saavutas ta sprindis 11. jälitussõidus 10. ja teatesõidus 4. koha (sõitis viimast vahetust, Ann Elen jälle esimest).

2000. aasta MM toimus taas Holmenkollenis. Liv Grete tuli 15 km eraldistardist sõidus 32. kohale, aga võitis seejärel sprindi. Jälitussõidus langes ta 7. kohale, aga ühisstardis tuli ta teistki korda maailmameistriks. Teatenaiskonnas sõitis ta kolmandat vahetust (Ann Elen teist) ja ebaõnnestus oma vahetuses, sõites trahviringigi. Norra naiskond jäi 5. kohale.

2001. aasta MM toimus Pokljukas. See osutus Poiréele väga edukaks: ta tuli igal individuaaldistantsil medalile. 15 km eraldistardis sõitis ta 3 trahviringi, neist 2 viimases tiirus, ja võitis Magdalena Forsbergi järel hõbemedali pooleminutilise kaotusega. Sprindis teenis ta kummaski tiirus ühe trahvi ning võitis Kati Wilhelmi ja Uschi Disli järel, kes mõlemad ühe trahvi said, pronksmedali. Jälitussõidus sai ta tervelt 5 trahvi, aga sõitis nii kiiresti, et tuli ikkagi maailmameistriks (Wilhelm ja Disl said kumbki 7 trahvi). Ühisstardis sai ta 4 trahvi (keegi esikümnes ei saanud rohkem), aga tuli Forsbergi ja Martina Becki järel pronksmedalile, kaotades sealjuures Beckile 1,4 sekundiga.

2002. aasta taliolümpiamängud USA-s Salt Lake Citys kulgesid Poiréele samuti edukalt. 15 km eraldistardi lõpetas ta Andrea Henkeli järel 8-sekundilise kaotusega hõbemedaliga. 7,5 km sprindis läksid medalid Wilhelmile, Dislile ja Forsbergile ning Poirée oli nende järel neljas. Jälitussõidus tuli ta samuti 4. kohale, kuid kaotas võitjale Olga Medvedtsevale kõigest 10,6 sekundit ja tegi viimases tiirus 2 möödalasku. Teatesõidus tõi ta Norra Saksamaa järel ja Venemaa ees hõbemedalile.

2003. aasta hooaeg jäi tal lapse sündimise tõttu vahele.

2004. aasta maailmameistrivõistlustel Saksamaal Oberhofis tuli ta neljakordseks maailmameistriks. See oli laskesuusatamise maailmameistrivõistluste ajaloos ainulaadne. Ainult avadistantsil (15 km eraldistardist, mille võitis Medvedtseva) tuli tal viie trahvi tõttu leppida 8. kohaga. Ülejäänud distantsidel tuli ta maailmameistriks, sealhulgas teatesõidus, kus ta viimast vahetust sõites tegi viis möödalasku (aga peakonkurent Kati Wilhelm seitse).

2005. aasta MM-il lõpetas ta sprindi 37. kohaga ja rohkem starti ei tulnud, ei osalenud ka teates.

2006. aasta taliolümpiamängud Itaalias Torinos jäid talle viimasteks suurvõistlusteks. Eraldistardist sõidu lõpetas ta 9. sprindi 12. jälitussõidu 6. ja ühisstardi 18. kohaga. Norra teatenaiskonnas sõitis ta teist vahetust ja saavutas sellega 5. koha, kusjuures tema laskmine (2 möödalasku) oli naiskonna parim, aga teisalt tegi kogu olümpiavõitjaks tulnud Venemaa naiskond kokku 2 möödalasku.

26. märtsil 2006 teatas Liv Grete Poirée tippsportlase karjääri lõpetamisest. Ta soovis rohkem oma perega koos olla ja ütles, et tal pole jätkamiseks enam motivatsiooni.

Saavutused
----------

Liv Grete Poirée 2006. aasta OM-il Torinos
###  Olümpiamängudel

* 1998 Jaapan Naganos
	+ pronksmedal 4×7,5 km teatesõidus
* 2002 Ameerika Ühendriigid Salt Lake Citys
	+ hõbemedal 15 km eraldistardiga sõidus
	+ hõbemedal 4×7,5 km teatesõidus

### Maailmameistrivõistlustel

* 1997 Slovakkia Osrblies
	+ Kuld **maailmameister** 7,5 km naiskonnavõistluses
	+ Hõbe hõbemedal 4×7,5 km teatesõidus
* 1998 Sloveenia Pokljukas
	+ Hõbe hõbemedal 7,5 km naiskonnavõistluses
* 2000 Norra Oslos
	+ Kuld **maailmameister** 7,5 km sprindis
	+ Kuld **maailmameister** 12,5 km ühisstardiga sõidus
* 2001 Sloveenia Pokljukas
	+ Kuld **maailmameister** 10 km jälitussõidus
	+ Hõbe hõbemedal 15 km eraldistardiga sõidus
	+ Pronks pronksmedal 7,5 km sprindis
	+ Pronks pronksmedal 12,5 km ühisstardiga sõidus
* 2004 Saksamaa Oberhofis
	+ Kuld **maailmameister** 7,5 km sprindis
	+ Kuld **maailmameister** 10 km jälitussõidus
	+ Kuld **maailmameister** 12,5 km ühisstardiga sõidus
	+ Kuld **maailmameister** 4×6 km teatesõidus

### Maailma karikasarjas

Maailma karikasarjas osales Liv Grete aastatel 1993–2006 192 korda ja sai 22 individuaalset MK-etapivõitu. Lisaks võitis ta 9 MK-etappi Norra naiskonnaga. Teisi kohti saavutas ta individuaalselt 15 ja naiskonnaga 5, kolmandaid kohti individuaalselt 9 ja naiskonnaga 5. Üldse jõudis ta poodiumile 46 korda individuaalselt ja 19 korda Norra naiskonnaga.

Maailma karikaid võitis ta karjääri jooksul neli. Maailma üldkarika võitis ta 2004, lisaks oli 2001 ja 2002 2. Sprindikarika võitis ta 2004, lisaks oli ta 2001 ja 2002 2. ning 1999 3. Jälitussõidu karika võitis ta 2004. lisaks oli ta 2001 ja 2002 2. ning 2004 ja 2006 3. Ühisstardiga sõidu karika võitis ta 2004, lisaks oli ta 2001 2. Eraldistardiga sõidu karika arvestuses oli ta 2002 2. ja 2001 3.

#### Maailma karikasarja etapivõidud

| Jrk-nr | Kuupäev | Koht | Riik | Ala |
| --- | --- | --- | --- | --- |
| 1. | 8. jaanuar 1999 | Oberhof |  Saksamaa | 7,5 km sprint |
| 2. | 9. jaanuar 1999 | Oberhof |  Saksamaa | 10 km jälitussõit |
| 3. | 5. märts 1999 | Val Cartier |  Kanada | 7,5 km sprint |
| 4. | 19. veebruar 2000 | Holmenkollen |  Norra | 7,5 km sprint |
| 5. | 26. veebruar 2000 | Holmenkollen |  Norra | 12,5 km ühisstardiga sõit |
| 6. | 4. veebruar 2001 | Pokljuka |  Sloveenia | 10 km jälitussõit |
| 7. | 16. märts 2001 | Holmenkollen |  Norra | 7,5 km sprint |
| 8. | 10. jaanuar 2002 | Oberhof |  Saksamaa | 7,5 km sprint |
| 9. | 19. jaanuar 2002 | Ruhpolding |  Saksamaa | 7,5 km sprint |
| 10. | 20. jaanuar 2002 | Ruhpolding |  Saksamaa | 10 km jälitussõit |
| 11. | 23. jaanuar 2002 | Anterselva |  Itaalia | 15 km eraldistardiga sõit |
| 12. | 27. jaanuar 2002 | Anterselva |  Itaalia | 10 km jälitussõit |
| 13. | 9. märts 2002 | Östersund |  Rootsi | 7,5 km sprint |
| 14. | 7. detsember 2003 | Kontiolahti |  Soome | 10 km jälitussõit |
| 15. | 7. jaanuar 2004 | Pokljuka |  Sloveenia | 7,5 km sprint |
| 16. | 16. jaanuar 2004 | Ruhpolding |  Saksamaa | 7,5 km sprint |
| 17. | 18. jaanuar 2004 | Ruhpolding |  Saksamaa | 10 km jälitussõit |
| 18. | 4. veebruar 2004 | Oberhof |  Saksamaa | 7,5 km sprint |
| 19. | 8. veebruar 2004 | Oberhof |  Saksamaa | 10 km jälitussõit |
| 20. | 14. veebruar 2004 | Oberhof |  Saksamaa | 12,5 km ühisstardiga sõit |
| 21. | 19. detsember 2004 | Östersund |  Rootsi | 12,5 km ühisstardiga sõit |
| 22. | 15. jaanuar 2006 | Ruhpolding |  Saksamaa | 10 km jälitussõit |

Vaata ka
--------

* Laskesuusatamine 1998. aasta taliolümpiamängudel
* Laskesuusatamine 2002. aasta taliolümpiamängudel
* Laskesuusatamine 2006. aasta taliolümpiamängudel

Välislingid
-----------

|  |  |
| --- | --- |
|  | Pildid, videod ja helifailid Commonsis: **Liv Grete Poirée** |

* Liv Grete Poirée IBU kodulehel (inglise)